गाउँपालिकाले निजी विद्यालयसँग माग्यो छात्रवृत्ति वितरणको अभिलेख
झापाको कमल गाउँपालिकाका संस्थागत (निजी) विद्यालयहरूले तोकिए अनुसार बिद्यार्थीहरुलाई छात्रवृत्ति नदिएको गुनासो बढेपछि गाउँपालिकाले संस्थागत विद्यालयसँग यसको विवरण माग गरेको छ ।
विष्णुप्रसाद पोखरेलदमक, साउन १८ गते । झापाको कमल गाउँपालिकाका संस्थागत (निजी) विद्यालयहरूले तोकिए अनुसार बिद्यार्थीहरुलाई छात्रवृत्ति नदिएको गुनासो बढेपछि गाउँपालिकाले संस्थागत विद्यालयसँग यसको विवरण माग गरेको छ । कमल गाउँपालिका शिक्षा समितिको निर्णय अनुसार शिक्षा नियमावली २०५९ को नियम १२१ को उपनियम १ मा व्यवस्था भएको संस्थागत विद्यालयमा अध्ययन गर्ने प्रत्येक कक्षामा प्रथम, द्वितीय हुने विद्यार्थीलाई ५० देखि शत प्रतिशतसम्म जेहेन्दार छात्रवृत्ति उपलब्ध गराउने पर्ने व्यवस्था कार्यान्वयन गराइने गाउँपालिका अध्यक्ष हुकुमसिंह राईले बताउनु भयो ।यसै गरी उपनियम २ बमोजिम संस्थागत विद्यालयहरूले सम्बन्धित विद्यालयहरूमा अध्ययन गर्ने कुल विद्यार्थी सङ्ख्याको कम्तीमा १० प्रतिशतमा नघटाई गरिब, फरक क्षमता भएका, महिला, दलित र जनजाति विद्यार्थीहरूलाई छात्रवृत्ति उपलब्ध गराउनुपर्ने व्यवस्था रहेकोमा यो पनि कार्यान्वयन नभएको गुनासो आएको छ, राईले भन्नुभयो ।पालिकाले गाउँपालिकालाई परिपत्र गर्दै विद्यालयको जम्मा विद्यार्थीले हुन आउने १० प्रतिशत छात्रवृत्ति के के को आधारमा कुन कुन विद्यार्थीहरूलाई उपलब्ध गराएको छ सो को सम्पूर्ण अभिलेख पठाउन निर्देशन दिएको छ । यसरी अभिलेख पटाउँदा सम्बन्धित विद्यार्थीको अभिभावकहरूको नामावलीसाथै सम्पर्क मोबाइल नम्बर समेत पठाउनु पर्ने गाउँपालिकाले जनाएको छ ।आफन्त तथा नजिककाहरुलाई मात्र छात्रवृत्ति उपलब्ध गराएको हुनसक्ने, छात्रवृत्ति उपलब्ध गराएको भनेर अभिलेख राख्ने तर उपलब्ध नगराएको हुनसक्ने भएकाले अभिभावकहरूको समेत नाम र नम्बर उपलब्ध भएपछि यस विषयमा समेत छानबिन गरिने गाउँपालिकाका अध्यक्ष राईले बताउनु भएको छ । शिक्षा नियमावली अनुसार छात्रवृत्ति उपलब्ध नगराउने विद्यालयहरूलाई कारबाही गरिने उहाँको भनाई रहेको छ । 